DOI: 10.14457/tu.the.2021.277
title: แผนธุรกิจขายสินค้าไทยไปจีนผ่านอีคอมเมิร์ชแพลตฟอร์ม Taobao

description: ในปัจจุบันตลาดจีนเป็นตลาดที่มีขนาดใหญ่และมีประชากรกว่าพันล้านคน นับเป็นตลาดการค้าใหญ่อันดับต้น ๆ ของโลกที่หลายประเทศต้องการทำการค้าด้วย การลงทุนหรือเปิดตลาดการค้าที่จีนก็เป็นโอกาสที่ดีสำหรับนักธุรกิจหรือผู้ประกอบการไทยที่จะเป็นการแสวงหาโอกาสจากขยายตลาดไปยังผู้บริโภคชาวจีน ซึ่งพฤติกรรมของผู้บริโภคชาวจีนนั้นมักให้ความสำคัญกับการใช้อินเทอร์เน็ตเพื่อค้นหาข้อมูลสินค้า ชอบความสะดวกสบายกับการซื้อของออนไลน์บนเว็บไซต์ การทำการตลาดสินค้าผ่านอินเทอร์เน็ตเป็นเครื่องมือที่จำเป็นอย่างยิ่งหากต้องการเข้าถึงกลุ่มผู้บริโภคชาวจีนยุคใหม่ ดังนั้นสินค้าและบริการของไทยที่ต้องการจะเจาะกลุ่มผู้บริโภคชาวจีน ต้องให้ความสำคัญการใช้ช่องทางทำการตลาดผ่านอีคอมเมิร์ช ประกอบกับควรเน้นพัฒนาแบรนด์สินค้าให้มีความน่าเชื่อถือ มีช่องทางการซื้อที่ง่ายและสะดวกสบาย เนื่องจากผู้บริโภคมีกำลังในการซื้อโดยคำนึงถึงคุณภาพของสินค้ามากกว่าราคาของสินค้า ซึ่งหากสามารถจับจุดและรู้ทันพฤติกรรมการบริโภคของชาวจีนยุคใหม่ที่มีแนวโน้มเปลี่ยนแปลงไปตามยุคสมัยได้แล้วก็จะเป็นอีกหนึ่งปัจจัยที่ช่วยให้การขยายตลาดไปจีนประสบความสำเร็จและสินค้าไทยก็จะสามารถอยู่ในตลาดจีนได้อย่างยั่งยืน จีนมีแพลตฟอร์มอีคอมเมิร์ซเป็นจำนวนมากเป็นการสร้างช่องทางออนไลน์เพื่อเข้าถึงผู้บริโภคมีค่าใช้จ่ายน้อยลงและมีขั้นตอนที่ง่ายขึ้น ทำให้นักธุรกิจขนาดย่อมของไทยหรือ SME อยากที่จะเปิดตลาดในจีน แต่มีข้อจำกัดและเงื่อนไขบางประการที่เป็นอุปสรรค ทั้งเรื่องของภาษาและการสื่อสาร, ความเข้าใจวัฒนธรรม, การขาดประสบการณ์การทำตลาดจีนมาก่อน,ไม่รู้ช่องทางการเข้าไปทำตลาด ทำให้ไม่สามารถที่จะเข้าตลาดจีนไปได้ด้วยตนเอง โดยเฉพาะผู้ประกอบการไทยที่อยากขายสินค้าผ่านทางช่องทางอีคอมเมิร์ชแพลตฟอร์มจีน การติดต่อเอเจนซี่หรือร้านค้าออนไลน์ของไทยที่มีบัญชีผู้ใช้งานในแพลตฟอร์มนั้น ๆ อยู่แล้ว สำหรับจำหน่ายสินค้าจะทำให้สะดวกมากขึ้น สำหรับ SME ที่มีงบประมาณจำกัดและเพิ่งเริ่มต้นสร้างแบรนด์อาจจะยังไม่มีความเข้าใจในด้านอีคอมเมิร์ชแพลตฟอร์มจีนมากนัก ควรเริ่มจากแพลตฟอร์มที่สามารถเข้าถึงผู้บริโภคชาวจีนได้มาก อย่าง Taobao (เถาเป่า) ซึ่งเป็นแพลตฟอร์มอีคอมเมิร์ชยอดนิยมของผู้บริโภคชาวจีนจากปัญหาที่ผู้ประกอบการไทยต้องพบเจอในการขยายตลาดไปจีนข้างต้น ทำให้เล็งเห็นถึงโอกาสที่จะช่วยเหลือผู้ประกอบการไทยในการผลักดันสินค้าไทยสู่ตลาดจีน เนื่องด้วยประสบการณ์การทำงานด้านอีคอมเมิร์ชและความเชี่ยวชาญด้านการตลาดจีนมากว่า 4 ปี บวกกับการมีเน็ตเวิร์คกับทางแพลตฟอร์มของจีน รวมทั้งพาร์ทเนอร์ในการดำเนินงานต่าง ๆ และความคุ้นเคยกับวัฒนธรรมของจีน จึงเป็นจุดเริ่มต้นของแผนธุรกิจ Next China ธุรกิจขายสินค้าไทยไปจีนผ่านอีคอมเมิร์ชแพลตฟอร์ม Taobao ที่เชื่อมโยงความต้องการในตลาดและความสามารถในการดำเนินงาน หลังจากที่ได้ทำการสำรวจวิจัยทางการตลาด พบว่าผู้ประกอบการไทยส่วนใหญ่มีปัญหาคล้าย ๆ กัน ในเรื่องของการที่ไม่รู้ภาษาจีน ไม่รู้ว่าจะเริ่มต้นเข้าตลาดจีนอย่างไร และไม่ทราบถึงการแข่งขันในตลาดจีน Next China จึงนำปัญหาเหล่านี้มาออกแบบและนำเสนอบริการแบบ One Stop Service ตั้งแต่เริ่มต้นในการวางจำหน่ายสินค้าในร้านค้าออนไลน์ของ Next China ในแพลตฟอร์ม Taobao จนถึงการจัดส่งสินค้าถึงมือผู้บริโภคชาวจีน เพื่อตอบโจทย์และแก้ไขปัญหาของผู้ประกอบการไทย ซึ่ง Next China มีผู้เชี่ยวชาญทางด้านอีคอมเมิร์ซและด้านการตลาดจีน คอยแนะนำและวางแผนการดำเนินงานให้เป็นไปตามเป้าหมาย เพื่อให้ผู้ประกอบการไทยสามารถเติบโตไปด้วยกัน แผนธุรกิจนี้มีความเป็นไปได้ทางธุรกิจ จากการวิเคราะห์ภาพรวมของอุตสาหกรรม ตั้งแต่ปัจจัยภายในและปัจจัยภายนอก โดยศึกษาจากภาพรวมของอุตสาหกรรมอีคอมเมิร์ชแพลตฟอร์มจีน และศึกษาแนวโน้มที่อาจจะเกิดขึ้นในอนาคต การวางแผนการดำเนินงานในเรื่องของการจัดการภายในองค์กรด้านทรัพยากรต่าง ๆ ที่เกี่ยวข้องกับธุรกิจ อีกทั้งยังศึกษาในด้านการวางแผนด้านการตลาดที่จะทำให้ผู้ประกอบการไทยเชื่อมั่นและเลือกใช้บริการ Next China นอกจากนี้ยังมีการประเมินความเป็นไปได้ของธุรกิจ จากการวิเคราะห์ความคุ้มค่าในการลงทุน ทั้งนี้ จากการประเมินความเป็นไปได้ของธุรกิจจากแผนการเงินในระยะเวลา 5 ปี พบว่า ธุรกิจต้องใช้เงินลงทุนในปีแรก 4,000,000 ล้านบาท โดยในสถานการณ์ปกติ (Base Case) มูลค่าปัจจุบันสุทธิ (NPV) มีค่าเท่ากับ มีค่าเป็นบวกเท่ากับ 38,716,327.23บาท และมีอัตราผลตอบแทนภายใน (IRR) เท่ากับ 122.78% ที่สูงกว่าต้นทุนทางการเงิน (WACC) ที่มีค่าเท่ากับ 15% และมีระยะเวลาในการคืนทุน (Payback Period) 2 ปี 7 เดือน ซึ่งต่ำกว่าเป้าหมายในการดำเนินการที่ตั้งไว้อยู่ภายใน 3 ปี ซึ่งแสดงให้เห็นถึงความน่าสนใจและโอกาสในการลงทุนในธุรกิจนี้